Αγαπητή Δήμαρχε,
Αγαπητοί συμπολίτες μας του Αγίου Ευστρατίου,
Με μεγάλη χαρά αποδεχτήκαμε την πρόσκληση του 3ου Σώματος Αεροπροσκόπων του Αμαρουσίου, να συμμετέχουμε στη δράση προσφοράς για τα παιδιά του Αη Στράτη και για το νησί γενικότερα, επ αφορμής και της Εθνικής μας Επετείου για την Επανάσταση του 1821.
Ο Αη Στράτης, με τη βαριά ιστορία και το μοναδικό φυσικό κάλλος αποτελεί για όλους τους Έλληνες σύμβολο ακριτισμού και ορόσημο συμφιλίωσης και δημοκρατίας.
Ο Δήμος μας με αυξημένο το αίσθημα κοινωνικής προσφοράς και εθνικής συνείδησης, βρίσκεται στο πλευρό σας. Αναγνωρίζουμε την προσπάθεια που καταβάλλετε ο καθένας ξεχωριστά – κάτω από αντίξοες συνθήκες πολλές φορές – να κρατάτε ψηλά την Ελληνική Σημαία να δημιουργείτε και να πρωτοπορείτε, σε ένα τόπο που τα τελευταία χρόνια με το δικό σας κόπο και μεράκι, καινοτομεί.
Σήμερα λοιπόν, εδώ μαζί σας γιορτάζουμε αφενός την επανάσταση του έθνους και αφετέρου δίνουμε τα χέρια για μία νέα σχέση ψυχικής αλλά έμπρακτης αλληλεγγύης μεταξύ των Δήμων και των δημοτών μας. Κινητοποιούμε τις δυνάμεις του Αμαρουσίου προκειμένου η ποιότητα ζωής στον Αη Στράτη να μην υστερεί έναντι της ηπειρωτικής Ελλάδας ή άλλων μεγάλων νησιών της χώρας μας.
Εκ μέρους όλων των Μαρουσιωτών σας μεταφέρω τις θερμότερες ευχές και τις ευχαριστίες για τη γενναιοψυχία και τον πατριωτισμό σας.
Χρόνια πολλά, χρόνια καλά με υγεία και αισιοδοξία.